ועדת העבודה, הרווחה והבריאות, כנסת 18, פרוטוקול מספר 560, 2011-11-14 00:00

חיים כץ: שלום, אני פותח את ישיבת הוועדה.

חיים כץ: חה"כ אורלב, האם אתה מתחבר להצעות ממשלתיות?

זבולון אורלב: הם התחברו אליי.

זבולון אורלב: ההצעה שלי היא כבר מהכנסת ה-17.

זבולון אורלב: הממשלה לעיתים רחוקות מפגרת אחר כוונותיהם הטובות של חברי הכנסת, ומציעה הצעת חוק ממשלתית אחרי שחברי הכנסת רודפים אחריה קדנציה אחת או שתיים.

זבולון אורלב: זו אחת הדוגמאות הטובות, כי הצעת החוק המקורית שלי הונחה כבר בכנסת ה-17.

זבולון אורלב: לצערי, כאשר היא הונחה בכנסת ה-18 העוזר הפרלמנטארי שלי טעה והצמיד כותרת לתוכן לא נכון, ולכן הצעת החוק שלי הוגשה קצת באיחור.

חיים כץ: האם אתה מוכן למזג?

זבולון אורלב: בהחלט כן.

שמרית שקד: לפי התקנון החדש, סעיף 84 ד', ועדה רשאית, באישור ועדת הכנסת, למזג הצעת חוק, שהועברה אליה אחרי דיון מוקדם, ולדון בה על בסיס הנוסח שאושר בקריאה הראשונה – הנוסח הממשלתי.

שמרית שקד: כפי שהקראתי, אנחנו צריכים את אישור ועדת הכנסת.

חיים כץ: אבל קודם אנחנו צריכים לאשר את זה בוועדה.

חיים כץ: מי בעד המיזוג לאחר שהמציע הסכים?

חיים כץ: ה צ ב ע ה בעד – 1 נגד – אין נמנעים - אין ההצעה למיזוג ההצעות התקבלה אני הח"כ היחיד שיש לו זכות הצבעה.

חיים כץ: אכן הוועדה אישרה את מיזוג שני החוקים.

חיים כץ: תמשיך את דבריך, כבודו.

זבולון אורלב: במכינות הקדם צבאיות מתחנכים כ-2,600 צעירים.

זבולון אורלב: יש קרוב ל-40 מכינות קדם צבאיות, בהן למעלה מ-2,600 צעירים.

חיים כץ: יש 40, אבל מסומנות 35.

זבולון אורלב: אמרתי: קרוב ל-40.

חיים כץ: פה מסומנים 35.

זבולון אורלב: עד שנסיים את החוק יהיו עוד שתיים-שלוש.

קריאה: יש 38 מכינות קדם צבאיות.

זבולון אורלב: עיקרן של המכינות הקדם צבאיות הוא צעירים וצעירות, התורמים מזמנם כדי להתכונן לשירות משמעותי בצה"ל.

זבולון אורלב: במכינות האלה הם עוברים שנה של הכשרה ערכית בידיעת הארץ, בערכים ציוניים ויהודיים, עם הכשרה קדם צבאית של חינוך גופנית וכו'.

זבולון אורלב: בכנסת הקודמת הכנסת העבירה חוק, לפיו היא מסדירה את התקצוב של המכינות האלה במשרד החינוך והתרבות.

זבולון אורלב: דע עקא, מעמדם של אותם צעירים באשר לביטוח הלאומי טרם הוסדר.

זבולון אורלב: לכן, כאשר עבר החוק של המכינות בכנסת, רצינו גם להעביר את החוק של פטור מדמי ביטוח לאומי לתלמידי המכינות, אבל הביטוח הלאומי אז סבר שאין צורך בחוק ודחה אותי בכל מיני טענות.

זבולון אורלב: אני שמח, ששכנענו את שר הרווחה הנוכחי להעביר את החוק הזה.

זבולון אורלב: אני כמובן הסכמתי שהחוק שלי ישתלב בהצעת החוק הממשלתית.

זבולון אורלב: אני מברך את שר הרווחה, שקיבל את ההחלטה הזו, וגם את הביטוח הלאומי, שהפעם עשה את הדבר הנכון והגיש את הצעת החוק.

חיים כץ: מה יש לביטוח הלאומי לומר?

שמרית שקד: ההצעה שלכם היא מעט רחבה יותר.

רועי קרת: בהצעה שלנו יש תוספת אחת שלא מופיעה בהצעת החוק של חה"כ זבולון אורלב: מתנדב בשנת שירות.

רועי קרת: גם ההצעה שלנו מסתובבת במנגנון הממשלתי כבר כמה שנים.

רועי קרת: גם בצד שלנו זה לוקח זמן.

רועי קרת: היו התנגדויות.

חיים כץ: המזל שאצלי הגיעה תקופת ההבשלה.

יוחנן בן יעקב: אני ממונה על המכינות הקדם-צבאיות במשרד החינוך.

יוחנן בן יעקב: אנחנו הערנו בכמה גלגולים, שהחוק מגדיר חניך במכינה במעמד אחד, ותלמיד במעמד אחר.

יוחנן בן יעקב: לכן, לפי מיטב הבנתי, בהצעת החוק הזו צריך לכתוב: "חניך" ולא תלמיד.

זבולון אורלב: תתייחס לנוסח הכחול.

יוחנן בן יעקב: ההגדרה בחוק היא חניך במכינה קדם צבאית.

חיים כץ: הנוסח הכחול עבר קריאה ראשונה.

יוחנן בן יעקב: בסדר גמור.

חיים כץ: אנחנו שמחים על ההערה שלך.

חיים כץ: אנחנו שמחים, שאנחנו לא צריכים לתקן את זה.

חיים כץ: אנחנו נעבור להקראה.

שמרית שקד: קוראת את הצעת החוק.

שמרית שקד: בחוק הביטוח הלאומי [נוסח משולב], התשנ"ה-1995, בסעיף 351(יא), בפסקה (2א), במקום "(בפסקה זו – תלמיד)" יבוא "(בפסקה זו – תלמיד), חניך במכינה קדם צבאית או מתנדב בשנת שירות", במקום "לומד" יבוא "תלמיד, חניך או מתנדב, לפי העניין" ובמקום הסיפה החל במילים "לעניין זה" יבוא "לעניין זה – "הכשרה מקצועית" – מסגרת לימודית מקצועית שהוכרה על ידי השר או מי שהסמיכו לכך.

שמרית שקד: "מכינה קדם צבאית" – כהגדרתה בחוק המכינות הקדם צבאיות, התשס"ח-2008 "מתנדב בשנת שירות" – מי שמשרת בהתנדבות בשירות למטרה ציבורית או לאומית שאישר השר לפי פסקה (4) להגדרה "ילד" שבסעיף 238, ושירותו הסדיר לפי חוק שירות ביטחון נדחה עקב שירותו בהתנדבות כאמור.

שמרית שקד: "שירות לאומי בהתנדבות" – כמשמעותו לפי פסקה 3(ב) להגדרה "ילד" שבסעיף 238" תחילתו של חוק זה ב-1 בחודש שלאחר פרסומו, והוא יחול על תשלום דמי ביטוח מהמועד האמור ואילך.

שמרית שקד: אם אנחנו הולכים להצביע לקראת קריאה שנייה ושלישית, האישור צריך להיות על תנאי.

שמרית שקד: אנחנו מבקשים את אישור ועדת הכנסת למיזוג.

שמרית שקד: אם ועדת הכנסת לא תאשר את המיזוג, אני מציעה לוועדה להחליט שאנחנו מעלים רק את ההצעה הממשלתית.

שמרית שקד: אנחנו צריכים לדעת, לכאורה, מה יקרה.

זבולון אורלב: אם הוועדה לא תאשר, אני מבקש לחזור לדיון כאן.

שמרית שקד: אפשר לבקש את זה רק אם מישהו יבקש רביזיה.

זבולון אורלב: אני אבקש רביזיה.

חיים כץ: אם כך, בכל מצב נצטרך לקיים דיון חדש.

זבולון אורלב: כן.

זבולון אורלב: אני לא מניח שהם לא יאשרו.

חיים כץ: אז בשביל מה להצביע?

חיים כץ: תלך כבר עכשיו.

זבולון אורלב: הם יאשרו.

חיים כץ: אז אל תבקש כלום.

חיים כץ: אם אני חוזר לדיון חדש, אז למה אני צריך להצביע.

זבולון אורלב: אני חוזר בי: אני לא מבקש כלום.

זבולון אורלב: יש לי שאלה: הצעת החוק הזו עברה בסוף המושב הקודם, והכוונה היתה להחיל את זה מראשית שנת הלימודים הנוכחית.

זבולון אורלב: האם אפשר להחיל את זה מראשית שנת הלימודים הנוכחית ולא מראשון לחודש שלאחר פרסומו?

חיים כץ: תשאל את הביטוח הלאומי.

רועי קרת: כן, אבל בשביל זה צריך לתקן את הוראת התחילה.

רועי קרת: על זה רציתי לדבר.

רועי קרת: יכול להיות שנצטרך תיקון נוסח קל בהוראת התחילה, כי אנחנו מדברים על דמי ביטוח המשתלמים בעד מועד איקס ואילך.

רועי קרת: המשמעות היא לכתוב: בעד דמי ביטוח המשתלמים מיום איקס ואילך.

שמרית שקד: כלומר, רטרואקטיבית.

זבולון אורלב: כן.

שמרית שקד: על איזה תאריך אנחנו מדברים?

שמרית שקד: מתי נפתחת שנת הלימודים?

יוחנן בן יעקב: כמו במערכת החינוך הרגילה.

שמרית שקד: אז נכתוב:

שמרית שקד: התשלום מביטוח המשתלמים- - -

זבולון אורלב: בעד שנת הלימודים תשע"ב.

שמרית שקד: אני מעדיפה לכתוב תאריך מסודר.

שמרית שקד: נכתוב: ראשון בספטמבר.

זבולון אורלב: עכשיו יו"ר הוועדה שלך העביר את ההטבות לסטודנטים בירושלים, ושם כתוב:

זבולון אורלב: זה יחול על הסטודנטים הלומדים החל משנת הלימודים תשע"ב.

שמרית שקד: אבל זה חוק הביטוח הלאומי.

שמרית שקד: מה הבעיה שנכתוב תאריך מסודר, כמו ראשון בספטמבר?

זבולון אורלב: אין לי התנגדות.

זבולון אורלב: אין בעיה משפטית.

רועי קרת: הבעיה היא לא משפטית.

רועי קרת: אם יש בעיה, היא תקציבית.

זבולון אורלב: העברנו את זה בפעם הקודמת.

זבולון אורלב: מה הבעיה?

רבקה לויפר: ועדת השרים החליטה לתמוך בהצעת החוק.

רבקה לויפר: ברמה ההצהרתית אני רוצה להגיד, שבימים אלה מסיימים לכתוב את הדוח לאיתנות פיננסית.

רבקה לויפר: אנחנו לא חושבים שזה הזמן להצביע על אובדן הכנסות של הביטוח הלאומי.

רבקה לויפר: ועדת השרים הצביעה בעד, ולכן אני לא אתנגד לסיפור של ספטמבר.

רבקה לויפר: נראה לי, שהחודשיים האלה הם באמת לא משנים.

שמרית שקד: אז אנחנו כותבים: "תחילתו של חוק זה בראשון לחודש שלאחר פרסומו, והוא יחול על תשלום דמי ביטוח המשתלמים בעד הראשון בספטמבר 2011".

שמרית שקד: נבהיר, שהפטור הזה שאנחנו נותנים היום למתנדבים בשנת שירות ולחניכים במכינה קדם צבאית, חל רק על מי שהחל לשרת בשירות סדיר או בשירות לאומי לפני שהגיע לגיל 21.

שמרית שקד: זה קיים היום בחוק.

שמרית שקד: היו"ר חיים כץ: אנחנו נעבור להצבעה על הצעת החוק, כפי שהוקראה, עם התיקונים שהוסכמו בנוגע לתאריך תחולת החוק.

שמרית שקד: קרי, מהראשון לספטמבר 2011.

שמרית שקד: מי בעד?

שמרית שקד: ה צ ב ע ה בעד – 1 נגד – אין נמנעים - אין הצעת החוק עברה אני שמח שוועדת העבודה, הרווחה והבריאות אישרה את הצעת החוק, ותעלה אותה לוועדת הכנסת לקבלת אישור על האיחוד, ואחרי זה למליאה.

שמרית שקד: כך יירשם עוד נדבך במלחמה של זבולון אורלב לשיפור יכולת הלימודים של תלמידים בכלל, בירושלים בפרט.

זבולון אורלב: אדוני, אני ממש מודה לך.

זבולון אורלב: אתה עושה את הדברים באופן מדהים.

יוחנן בן יעקב: לא רק במלחמה, גם בהצלחות.

זבולון אורלב: אני מודה גם לנציגי הביטוח הלאומי, משרד האוצר ומשרד המשפטים, שסייעו ותרמו.

זבולון אורלב: בעידן הזה שאנחנו נאבקים בכל מיני משתמטים למיניהם, כל דבר שאנחנו עושים לחיזוק המכינות הקדם צבאיות הוא דבר ראוי.

זבולון אורלב: המסר הוא ראוי מאוד.

זבולון אורלב: אני מציע לאדוני, שכאשר הוא יאמר דברים, הוא יאמר כמה דברים לטובת אלה שלא רק משרתים שירות משמעותי אלא אף מכינים את עצמם ותורמים מזמנם שנה עד שנה וחצי כדי לשרת שירות משמעותי.

חיים כץ: תודה רבה, הישיבה נעולה.